|  |
| --- |
| **GUVERNUL REPUBLICII MOLDOVA****H O T Ă R Î R E nr**.**\_\_\_\_\_\_\_** **din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Chișinău** |

**Pentru** **aprobarea Regulamentului privind achiziția bunurilor și serviciilor prin cererea ofertelor de prețuri**

**------------------------------------------------------------------**

În temeiul art.55 alin.(7) din Legea nr.131 din 3 iulie 2015 privind achizițiile publice (Monitorul Oficial al Republicii Moldova, 2015, nr.197-205, art.402), Guvernul

**HOTĂRĂŞTE:**

**1.** Se aprobă Regulamentul privind achiziția bunurilor și serviciilor prin cererea ofertelor de prețuri, conform anexei nr.1.

**2.** Se abrogă Hotărârea Guvernului nr.666 din 27 mai 2016 pentru aprobarea Regulamentului cu privire la achiziția bunurilor și serviciilor prin cererea ofertelor de prețuri.

**Prim-ministru Pavel FILIP**

**Contrasemnează:**

**Ministrul finanțelor Octavian ARMAȘU**

Anexa nr.1

la Hotărârea Guvernului

nr.\_\_\_ din 2018

**REGULAMENT**

**cu privire la achiziția bunurilor și serviciilor**

**prin cererea ofertelor de prețuri**

**I. DISPOZIŢII GENERALE**

**1.** În sensul prezentului Regulament, se folosesc următoarele noțiuni:

*Invitație/anunț de participare* – informație ce se publică în Buletinul achizițiilor publice sau se transmite de către autoritatea contractantă nemijlocit operatorului economic și conține informația prevăzută în anexa nr.3 la Legea nr.131 din 3 iulie 2015 privind achizițiile publice;

*cerere a ofertelor de prețuri* – procedură de atribuire a contractelor de achiziții de bunuri și/sau servicii care se prezintă conform unor specificații concrete;

*ofertă de prețuri* – act prin care se reflectă propunerea sub formă bănească a valorii unor bunuri, servicii comparate și corelate prin prisma cantității, calității și a altor criterii.

**2.** Regulamentul cu privire la achiziția bunurilor și serviciilor prin cererea ofertelor de prețuri (în continuare, Regulament) stabilește temeiurile juridice de organizare și desfășurare a procedurii de cerere a ofertelor de prețuri, în scopul asigurării economisirii și eficientizării achizițiilor de bunuri și servicii, satisfacerii necesităților autorităților contractante de bunuri și servicii, participării largi a operatorilor economici în cadrul procedurilor de achiziție publică și dezvoltării concurenței între aceștia.

**3.** Autoritatea contractantă este responsabilă pentru modul de atribuire a contractului de achiziție publică prin cererea ofertelor de prețuri cu respectarea tuturor dispozițiilor legale aplicabile.

**4.** Autoritatea contractantă nu are dreptul să divizeze achiziția prin încheierea de contracte separate, în scopul aplicării unei alte proceduri de achiziție decât procedura care ar fi fost utilizată în conformitate cu Legea nr.131 din 3 iulie 2015 privind achizițiile publice, în cazul în care achiziția nu ar fi fost divizată. Excepție constituie achiziția de bunuri și servicii sezoniere, care impune încheierea unor contracte separate pe diferite perioade de timp și a căror condiții de achiziționare se modifică în funcție de perioada în care sunt realizate.

**5.** Contractele de achiziție se încheie pe un an bugetar, iar pentru achizițiile de bunuri și servicii ale căror perioadă de realizare este mai mare de un an contractul poate fi încheiat pentru întreaga achiziție, însă realizarea lor urmează a fi asigurată în limitele alocațiilor anuale prevăzute în aceste scopuri și precizate anual în contract.

**6.** Toate comunicările și schimburile de informații în temeiul prezentului regulament sânt transmise în scris, prin mijloace electronice de comunicare în conformitate cu dispozițiile articolului 32 din Legea nr.131 din 3 iulie 2015 privind achizițiile publice.

**7.** Contractele de achiziții publice care au ca obiect procurarea unor bunuri sau prestări de servicii care nu pot face obiectul licitației electronice se vor atribui prin desfășurarea unei alte proceduri de achiziții publice.

**II. CONDIŢII DE APLICARE**

**8.** Procedura de achiziție prin cererea ofertelor de prețuri se aplică de orice autoritate contractantă, interesată de achiziția bunurilor sau serviciilor, necesare pentru satisfacerea cerințelor sale, conform planului anual de achiziții dacă valoarea achiziției, fără taxa pe valoarea adăugată, nu depășește 400000 lei.

**9.** La achiziția bunurilor și/sau serviciilor a căror valoare estimativă nu depășește, fără taxa pe valoarea adăugată, 150000 de lei, autoritatea contractantă transmite link-ul invitației de participare către operatorii economici, urmând ca până la expirarea termenului-limită de depunere să fie înregistrate în Sistemul Informațional Automatizat ”Registrul de Stat al Achizițiilor Publice” (în continuare, SIA RSAP) cel puțin trei oferte.

**10.** La achiziția bunurilor și/sau serviciilor a căror valoare estimativă depășește, fără taxa pe valoarea adăugată, 150000 de lei, autoritatea contractantă publică anticipat un anunț de participare în Buletinul achizițiilor publice.

**III. ÎNTOCMIREA ŞI TRANSMITEREA INVITAŢIEI/ANUNŢULUI DE PARTICIPARE**

**11.** Autoritatea contractantă întocmește invitația/anunțul de participare în limba de stat și, după caz, în una din limbile de circulație internațională prin intermediul SIA RSAP.

**12.** Autoritatea contractantă oferă acces liber, direct, total și gratuit, prin mijloace electronice, la documentația de atribuire de la data publicării anunțului de participare sau de la data la care a expediat link-ul invitației de participare. Textul anunțului sau al invitației de participare specifică adresa de internet exactă la care documentația de atribuire va fi disponibilă.

**13.** Autoritatea contractantă stabilește criterii minime de calificare și selecție a operatorilor economici în invitația/anunțul de participare. Autoritatea contractantă trebuie să asigure corelația dintre informațiile solicitate prin invitația/anunțul de participare și cele incluse în Documentul Unic de Achiziții European (în continuare, DUAE) în vederea completării de către operatorii economici interesați.

**14.** Autoritatea contractantă are obligația să precizeze în documentația de atribuire modalitatea de calcul a punctajului pe bază căruia se va realiza clasamentul ofertanților.

**15.** În cazul în care criteriul utilizat este ”costul cel mai scăzut”, ”cel mai bun raport calitate-preț” sau ”cel mai bun raport calitate-cost”, stabilirea ofertei câștigătoare în cadrul licitației electronice se realizează prin aplicarea unui sistem de factori de evaluare pentru care se stabilesc ponderi relative sau un algoritm specific de calcul. Factorii de evaluare a ofertei, precum și algoritmul de punctare se precizează în mod clar și detaliat în cadrul documentației de atribuire.

**16.** În invitația/anunțul de participare la fel se va indica:

1. elementele ofertei care vor face obiectul procesului repetitiv de ofertare, cu condiția ca aceste elemente să fie cuantificabile și să poată fi exprimate în cifre sau procente;
2. eventualele limite ale valorilor până la care elementele pot fi îmbunătățite, astfel cum rezultă acestea din specificațiile care definesc obiectul contractului;
3. informațiile care urmează a fi puse la dispoziție ofertanților în cursul licitației electronice și momentul când aceste informații vor fi disponibile;
4. informațiile relevante privind procesul licitației electronice;
5. condițiile în care ofertanții vor avea dreptul să liciteze, cu referire, în special, la pasul minim de licitare care, dacă este cazul, va fi solicitat pentru licitarea noilor oferte;

6) informațiile relevante referitoare la echipamentul electronic folosit, condițiile tehnice și modalitățile concrete de realizare a conectării.

**17.** Operatorul economic poate solicita, în timp util, autorității contractante clarificări pe marginea invitației/anunțului de participare. La orice demers de acest fel, autoritatea contractantă va răspunde în termen de o zi calendaristică, dar nu mai târziu de o zi până la expirarea termenului de depunere a ofertelor. Autoritatea contractantă are obligația de a transmite fiecărui operator economic care a depus o cerere de participare răspunsurile la orice solicitare de clarificare, însoțite de întrebările aferente, luând măsuri pentru a nu dezvălui identitatea celui care a solicitat clarificările respective, precum și de a publica aceste răspunsuri în SIA RSAP.

**18.** Oferta se elaborează de către operatorul economic interesat în conformitate cu prevederile din documentația de atribuire și se depune la adresa stabilită și până la data și ora limită pentru depunere indicate în anunțul sau în invitația de participare. .

**IV. DEPUNEREA ȘI EVALUAREA OFERTELOR**

**19.** Orice operator economic are dreptul de a se angaja sau nu într-o astfel de procedură de achiziție.

**20.** În invitația/anunțul de participare autoritatea contractantă stabilește o dată-limită de prezentare a ofertelor de prețuri, specificațiilor tehnice și DUAE, astfel încât operatorii economici să dispună de timp suficient pentru întocmirea ofertei de prețuri și a celorlalte documente solicitate.

**21.** Termenul-limită de prezentare a ofertelor este de cel puțin 7 zile – pentru bunuri și 12 zile – pentru servicii.

**22.** Ofertele vor fi întocmite în limba de stat cu excepția cazurilor în care invitația/anunțul de participare prevede o altă limbă pentru întocmirea ofertelor.

**23.** Operatorul economic are obligația de a elabora oferta în conformitate cu prevederile din documentația de atribuire. Oferta, scrisă și semnată electronic, se prezintă utilizând SIA RSAP până la data și ora limită pentru depunere fixată de către autoritatea contractantă în invitația/anunțul de participare. .

**24.** Oferta are caracter obligatoriu, din punct de vedere a conținutului, pe toată perioada de valabilitate stabilită de către autoritatea contractantă și asumată de ofertant. Evaluarea ofertelor se efectuează în perioada de valabilitate a acestora.

**25.** Până la expirarea termenului de valabilitate a ofertei, autoritatea contractantă poate propune ofertantului să prelungească acest termen. Ofertantul este în drept să accepte sau să respingă propunerea respectivă.

**26.** În cazul în care ofertantul nu a informat autoritatea contractantă în scris despre prelungirea termenului de valabilitate a ofertei, se consideră că el a refuzat prelungirea acestuia.

**27.** Atribuirea unui contract de achiziții publice pentru bunuri şi servicii prin cererea ofertelor de preturi este precedată de licitația electronică, care se va baza pe una dintre următoarele elemente ale ofertei:

1) exclusiv pe preț, în cazul în care contractul este atribuit doar în baza criteriului cel mai scăzut preț;

2) pe preț și pe noile valori ale elementelor ofertelor indicate în anunțul de participare și/sau în documentația de atribuire.”

**28.** La momentul finalizării licitației electronice, sistemul informatic va pune la dispoziția autorității contractante clasamentul rezultat, determinat prin luarea în considerare a ofertelor finale introduse de ofertanții participanți și pe baza criteriului de atribuire specificată în invitația/anunțul de participare.

**29.** Cu privire la prețul final rezultat în urma licitației electronice nu se mai pot cere clarificări decât cu privire la justificarea prețului anormal de scăzut ofertat, fără a se permite însă modificarea acestuia.

**30.** Grupul de lucru are obligația de a analiza și de a verifica specificația tehnică a ofertantului câștigător al licitației electronice, conform cerințelor tehnice și criteriilor prevăzute în invitația/anunțul de participare.

**31.** După analiza specificației tehnice autoritatea contractantă are dreptul să solicite și să examineze documentele justificative aferente DUAE.

**32.** În situația în care în urma demersurilor realizate de autoritatea contractantă ofertantul clasat pe primul loc nu demonstrează, în termenii stabiliți în invitația/anunțul de participare, în mod corespunzător îndeplinirea integrală a tuturor criteriilor de calificare, autoritatea contractantă respectă prevederile 30, 31 în cadrul procedurilor de evaluare a ofertelor pentru ofertantul clasat pe locul următor.

**33.** Procedura de cerere a ofertelor de prețuri pentru care nu a fost publicat anunțul de participare în Buletinul achizițiilor publice se consideră desfășurată doar dacă au fost depuse cel puțin 3 oferte.

**34.** Dacă, drept rezultat al invitației de participare, nu a fost acumulat numărul necesar de oferte, prevăzut la punctul 32, rezultatele procedurii de achiziție se anulează și aceasta se organizează în mod repetat cu publicarea prealabilă a unui anunț de participare în Buletinul achizițiilor publice.

**35.** Câștigătoare este oferta care satisface toate cerințele stabilite conform documentelor/cerințelor de calificare și criteriului de atribuire prevăzut în invitația/anunțul de participare.

**36.** Autoritatea contractantă descalifică ofertantul când constată că datele acestuia de calificare specificate în DUAE sunt eronate sau incomplete sau operatorul economic a refuzat prezentarea documentelor justificative aferente DUAE. Se respinge oferta:

1. când aceasta este anormal de scăzută, în situația în care ofertantul nu reușește să demonstreze accesul său la o tehnologie specială sau la condiții de piață mai avantajoase care i-ar permite să ofere un asemenea preț scăzut al ofertei;
2. în cazul când oferta nu corespunde cerințelor expuse în invitația/anunțul de participare sau s-a constatat comiterea unor acte de corupere.

**V. ÎNCHEIEREA CONTRACTULUI**

**37.** Autoritatea contractantă, în termen de cel mult 3 zile după stabilirea ofertei câștigătoare, va informa în scris toți participanții despre rezultatele procedurii de cerere a ofertelor de prețuri, precum și despre motivele respingerii în cazul ofertelor respinse şi despre motivele descalificării în cazul ofertanților descalificați.

**38.** Contractul va fi încheiat în termenul și în condițiile prevăzute în invitația/anunțul de participare, dar nu mai devreme de 6 zile de la data transmiterii comunicării privind rezultatul aplicării procedurii de atribuire.

**39.** Contractul pentru care sursele financiare se alocă din bugetul de stat/bugetul local se înregistrează obligatoriu la una din trezoreriile regionale ale Ministerului Finanțelor și intră în vigoare la data înregistrării sau la o altă dată ulterioară prevăzută de acesta după înregistrare la una din trezoreriile regionale ale Ministerului Finanțelor.

**VI. DISPOZIŢII FINALE**

**40.** Litigiile apărute în legătură cu organizarea și desfășurarea procedurii de achiziție prevăzute de prezentul Regulament se vor soluționa în conformitate cu prevederile Legii nr.131 din 3 iulie 2015.

**41.** Contractele de achiziţii publice în curs de executare şi procedurile de atribuire în curs de desfăşurare la data intrării în vigoare a prezentului Regulament se definitivează în baza prevederilor legale în vigoare la data iniţierii acestora.